**Mi-e drag de Ţara mea**

*Flavius Laurian Duverna*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e drag de Ţara mea

Mi-e drag de Ţara mea, de glia,

De Dunăre, ce-a străjuit moşia

Cu-atâtea bogăţii şi frumuseţi

Ce-mpărtăşesc a noastre vieţi,

Născând şi crescând bucuria,

Ce-n suflet-a-nscris nostalgia

Şi pe-anii duşi s-au pus peceţi

În semne de amintire şi poveţi,

C-aici mi-am petrecut copilăria

În Dumnezeu trăindu-I măreţia.

Mi-e drag de Ţara mea, de glia,

Din Nistru către Tisa şi câmpia,

Ce ţine-ncorporată-n al ei sân

Pâinea caldă a grâului străbun,

Ce creşte-n cântec şi-armonia

Când triluri, îşi înalţă ciocârlia,

Şi-n viersuri despre pace spun

În dimineţi astrale când răsun'

' Nălţându-şi spre cer bucuria

Că Dumnezeu Şi-arată măreţia.

Mi-e drag de Ţara mea, de glia

Dintre Olt şi Crişuri, şi câmpia

Cu florile-i de o mireasmă rară,

Ce-apar în zilele de primăvară;

Mi-e drag ca să revăd câmpia

Când o îmbracă-n aur păpădia

Din zori până-n apus de seară

Trezindu-mi dragostea de ţară

Când şi-anunţă soarele chindia

Şi Dumnezeu Şi-arată măreţia.

Mi-e drag de Ţara mea, de glia,

De sub Carpaţii ce au dus făclia,

În tot trecutul ei cel strămoşesc;

De graiul veacurilor, românesc,

Păstrându-se şi apărând moşia

Sub numele purtat de România,

Ce-n secole urgiile le-a înfruntat

Ca un Stegar al obştii-ndatorat,

Confirmând, că-şi apără istoria,

Lui Dumnezeu 'nălţându-I gloria.

Flavius Laurian Duverna

29 noiembrie 2018